**ZAKON**

**O PREUZIMANJU ZAKONA O STAMBENIM ODNOSIMA**

(“Službene novine Federacije BiH, br. 11/98, 38/98 i 19/99)

**Neslužbeni prečišćeni tekst**

**Član 1.**

Ovim zakonom preuzima se Zakon o stambenim odnosima ("Službeni list SRBiH", br. 14/84, 12/87 i 36/89, u daljem tekstu: Zakon) kao zakon Federacije Bosne i Hercegovine i vrše njegove izmjene i dopune.

**Član 2.**

Zakon se primjenjuje u Federaciji Bosne i Hercegovine (u daljem tekstu: Federacija), ako ovim zakonom nije drugačije određeno.

**Član 3.**

U članu 47. stav 1. Zakona, u tački 1, kratica "JNA" zamjenjuje se riječima: "Vojsku Federacije", a iza tačke 6. dodaje se nova tačka 7. koja glasi:

"7. ako je u skladu sa ovim članom nosiocu stanarskog prava dat otkaz ugovora o korišćenju stana u periodu od 30. aprila 1991. godine pa do isticanja roka za podnošenje zahtjeva za vraćanje stana u posjed nosiocu stanarskog prava".

Iza stava 1. dodaju se novi st. 2. i 3. koji glase:

Rok iz stava 1. tačke 7. ovog člana utvrdit će se posebnim zakonom.

Odredbe stava 1. tačke 7. ovog člana primjenjuju se samo na nosioce stanarskog prava kojima je dat otkaz ugovora o korišćenju stana, a koji imaju pravo da se vrate svojim domovima prema članu 1. Aneksa 7. Opšteg mirovnog sporazuma za mir u Bosni i Hercegovini. Osobe koje su napustile svoje stanove nakon 30. aprila 1991. godine, smatraju se izbjeglicama i raseljenim licima prema Aneksu 7, osim ako se dokaže da su stanove napustili iz razloga koji su potpuno nevezani za sukob."

Dosadašnji stav 2. postaje stav 4.

**Član 4.**

Iza člana 83. Zakona dodaje se novi član 83a. koji glasi:

Nosiocu stanarskog prava ne može se otkazati ugovor o korišćenju stana prema ovom zakonu ako se okolnosti koje su osnova za otkaz ugovora pojave u periodu dok je nosilac stanarskog prava bio odsutan iz stana u svojstvu izbjeglice ili raseljenog lica prema Aneksu VII Općeg okvirnog sporazuma za mir u Bosni i Hercegovini.

Sve pravosnažne sudske odluke donesene u postupcima iz stava 1. ovog člana, po kojima je nosiocu stanarskog prava otkazan ugovor o korišćenju stana u periodu od 30. aprila 1991. godine do dana stupanja na snagu ovog zakona, ništavne su.

Postupci za otkaz ugovora o korišćenju stana iz razloga utvrđenih u Zakonu, koji su pokrenuti prije stupanja na snagu ovog zakona, a u kojima do dana njegovog stupanja na snagu nije donesena pravosnažna odluka, obustavljaju se.

Vraćanje stana u posjed nosiocu stanarskog prava iz stava 2. ovog člana vršit će se u skladu sa Zakonom o prestanku primjene Zakona o napuštenim stanovima (“Službene novine Federacije BiH”, broj 11/98).

**Član 5.**

Postupci u predmetima iz člana 4. ovog zakona smatraju se hitnim.

**Član 6.**

Član 16. Zakona briše se.

**Član 7.**

U članu 35. stav 1. Zakona riječi: "odnosno zajednica stanovanja dužni su" zamjenjuju se riječima: "dužan je".

**Član 8.**

U članu 49. stav 6. Zakona riječ "samoupravnu" briše se.

**Član 9.**

Članovi 81, 82. i 84. Zakona brišu se.

**Član 10.**

U tekstu Zakona, riječi: "organizacija udruženog rada", "radna zajednica" i "samoupravna organizacija", u različitim padežima, zamjenjuju se riječima: "preduzeća i druga pravna lica", u odgovarajućem padežu;

- riječi: "Skupština opštine", u različitim padežima, zamjenjuju se riječima: "skupština kantona", u odgovarajućem padežu;

- riječi: "samoupravni opšti akti, društveni dogovori i samoupravni sporazumi", u različitim padežima, zamjenjuju se riječima: "opšti akti", u odgovarajućem padežu;

- riječi: "samoupravna interesna zajednica za zapošljavanje", u različitim padežima, zamjenjuju se riječima: "Zavod za zapošljavanje", u odgovarajućem padežu;

- riječi: "društveno-politička organizacija", u različitim padežima, zamjenjuju se riječima: "politička organizacija", u odgovarajućem padežu;

- riječi: "opštinski organ uprave nadležan za stambene poslove (stambeni organ) u različitim padežima zamjenjuju se riječima: "kantonalni organ uprave nadležan za stambene poslove (stambeni organ)", u odgovarajućem padežu.

**Član 11.**

Ovaj zakon stupa na snagu narednog dana od dana objavljivanja u "Službenim novinama Federacije BiH".

Predsjedavajući

Doma naroda

Parlamenta Federacije BiH

Mariofil Ljubić, s. r.

Predsjedavajući

Predstavničkog doma Parlamenta Federacije BiH

Enver Kreso, s. r.